คณะรัฐมนตรี เห็นชอบ 12 มาตรการแก้ไขปัญหาฝุ่นละออง PM 2.5 มอบพลเอกประวิตร เป็นประธานประชุมแก้ไขปัญหา
คณะรัฐมนตรี เห็นชอบ 12 มาตรการแก้ไขปัญหาฝุ่นละออง PM 2.5 มอบพลเอกประวิตร เป็นประธานประชุมแก้ไขปัญหานางนฤมล ภิญโญสินวัฒน์ โฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรีเห็นชอบในหลักการ 12 มาตรการแก้ไขปัญหาฝุ่นละออง PM 2.5 โดยรัฐบาลขอชี้แจงเพื่อความชัดเจนว่ารัฐบาลไม่ได้มีความเห็นว่าเรื่องฝุ่นเป็นเรื่องปกติ และไม่เคยคิดว่าจะไม่ให้ความสำคัญ โดยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มอบหมายให้พลเอก ประวิตร วงษ์สุวรรณ รองนายกรัฐมนตรี เป็นประธานการประชุมเพื่อแก้ปัญหาดังกล่าว ซึ่งจะเรียกหน่วยงานที่เกี่ยวข้องทั้งหมด เพื่อที่จะพูดคุยในระดับปฏิบัติการให้ชัดเจนร่วมกันในวันที่ 23 มกราคมนี้จากนั้นจะมีการแถลงผลการประชุมอย่างชัดเจนตามมา เช่น แต่ละพื้นที่ดำเนินการอย่างไรไปแล้วบ้าง ทั้ง กทม.และปริมณฑล รวมถึงในจังหวัดต่างๆ โดยจะพิจารณาถึงอำนาจความรับผิดชอบของผู้ว่าราชการจังหวัดว่าจะดำเนินการอย่างไรได้บ้าง ทั้งนี้มาตรการ 12 ข้อ ที่ ครม.เห็นชอบ อาทิ การขยายเขตพื้นที่จำกัดรถบรรทุกเข้ากรุงเทพฯจากวงแหวนรัชดาภิเษก เป็นวงแหวนกาญจนาภิเษก การห้ามรถบรรทุกเข้าพื้นที่ชั้นในของกรุงเทพฯในวันคี่ ระหว่างเดือนมกราคม-กุมภาพันธ์ 2563 การตรวจวัดควันดำรถโดยสาร ตรวจสอบโรงงานที่ทำให้เกิดฝุ่นละอองหากไม่เป็นไปตามมาตรฐานให้สั่งปรับปรุงแก้ไขภายในระยะเวลาที่กำหนด หรือสั่งหยุดการประกอบกิจการและไม่ให้มีการเผาในที่โล่ง เพื่อให้สามารถบังคับใช้กฎหมายได้อย่างจริงจังส่วนมาตรการเร่งด่วนกรณีโรงเรียนสามารถหยุดเรียนได้หรือไม่นั้น นางนฤมล ชี้แจงว่า หากเป็นเรื่องของโรงเรียนให้อยู่ในอำนาจของผู้อำนวยการโรงเรียนสามารถพิจารณาได้ว่าจะปิดโรงเรียนหรือไม่